緣識  其四九
作者：宋太宗
朝代：宋

paragraphs: 中秋旱直至臘月，憂煩情緒不堪說。
闇祈頂戴上玄穹，今日高明降瑞雪。
時聞喜處萬千家，片逐輕風四六花。
寒透衣寬何所思，紅鑪旋煖酒須誇。
觸面來往渾無力，幾處人憐幾處惜。
想得歡心盡一般，先報田農後稼穡。
呈祥天地共盈懷，白沙擁砌玉爲階。
動靜蒼生絕災害，安康四敘壓氛霾。